title: Odluka (EU) 2020/628 Europske središnje banke od 4. svibnja 2020. o izmjeni Odluke ESB/2008/17 o utvrđivanju okvira za zajedničku nabavu Eurosustava (ESB/2020/27)

text:
                  8.5.2020

                  HR

                  Službeni list Europske unije

                  L 146/11

         ODLUKA (EU) 2020/628 EUROPSKE SREDIŠNJE BANKE
         od 4. svibnja 2020.
         o izmjeni Odluke ESB/2008/17 o utvrđivanju okvira za zajedničku nabavu Eurosustava (ESB/2020/27)
         UPRAVNO VIJEĆE EUROPSKE SREDIŠNJE BANKE,
         uzimajući u obzir Ugovor o funkcioniranju Europske unije, a posebno njegove članke 127. i 128.,
         uzimajući u obzir Statut Europskog sustava središnjih banaka i Europske središnje banke, a posebno njegov članak 12. stavak 1. u vezi s člankom 3. stavkom 1. i člancima 5. 16. i 24.,
         budući da:

                     (1)

                     Na temelju pozitivnog iskustava sa zajedničkom nabavom robe i usluga, Upravno vijeće je 26. travnja 2019. odlučilo da se Ured za koordinaciju nabave Eurosustava (ureda EPCO) treba smatrati stalnim tijelom, dok će središnja banka domaćin i dalje imenovati svakih pet godina. Središnja banka Banque centrale du Luxembourg trenutno je banka domaćin, od 1. siječnja 2020. do 31. prosinca 2024.

                     (2)

                     Pravila kojima se utvrđuju mandati odbora Eurosustava, imenovanje njihovih predsjedatelja, osiguravanje tajničke podrške utvrđena su u članku 9.5. Odluke ESB/2004/2 (1) i nadalje određena u odnosu na pojedinačne odbore Eurosustava u posebnim odlikama Upravnog vijeća. Ovaj pravni okvir se primjenjuje na odbor Europskog sustava središnjih banaka koji je odgovoran za upravljanje zajedničkom nabavom Eurosustava.

                     (3)

                     Važno je iskoristiti mogućnosti za zajedničku nabavu koja se može pojaviti u određenim područjima i unutar određenih granica tijekom godine po odobrenju godišnjeg plana nabave od strane Upravnog vijeća

                     (4)

                     U skladu s člankom 7. Smjernice (EU) 2015/280 Europske središnje banke (ESB/2014/44) (2), nacionalne središnje banke koje upotrebljavaju vlastite tiskare za izradu euronovčanica, moraju razmotriti uspostavljanje prikladnih oblika suradnje što je zajednička kupnja, kako bi se poboljšala isplativost. Upravno vijeće je 21. studenoga 2017. predvidjelo mogućnost da nacionalne središnje banke koje upotrebljavaju vlastite tiskare sudjeluju u zajedničkoj nabavi izravno putem ureda EPCO kako bi im se na najbolji mogući način olakšala suradnja u izvršavanju njihove javne zadaće izrade euronovčanica. Kako bi se osigurali jednaki uvjeti za vlastite tiskare koje su u potpunosti integrirane u središnje banke, trebalo bi vlastitoj tiskari koja je odvojena pravna osoba, ali ima bliske veze sa središnjom bankom, omogućiti sudjelovanje u zajedničkoj nabavi izravno putem ureda EPCO.

                     (5)

                     Odluku ESB/2008/17 (3) trebalo bi stoga na odgovarajući način izmijeniti,

               DONIO JE OVU ODLUKU:

            Članak 1.
            Izmjene Odluke ESB/2008/17
            Odluka ESB/2008/17 mijenja se kako slijedi:

                        1.

                        Točka (f) članka 1. zamjenjuje se sljedećim:

                                    „(f)

                                    ‚Upravljački odbor ureda EPCO’ znači upravljački odbor koji je osnovalo Upravno vijeće za upravljanje aktivnostima ureda EPCO. Upravljački odbor ureda EPCO čine po jedan član iz svake središnje banke, koji se biraju iz redova više rangiranih članova osoblja koji posjeduju znanje i stručnost u području organizacije i strategije u njihovim institucijama i stručnjaka za nabavu. Upravljački odbor ureda EPCO podnosi izvješća Upravnom odboru putem Izvršnog odbora;”;

                        2.

                        Članak 3. mijenja se kako slijedi:

                                    (a)

                                    u stavku 1. dodaje se sljedeća točka (f):

                                                „(f)

                                                pruža podršku središnjim bankama kod upravljanja ugovorima.”;

                                    (b)

                                    Umeće se sljedeći stavak 1.a:

                                       „1.a   Središnja banka banke su domaćini ureda EPCO. Upravno vijeće imenuje središnju banku domaćina svakih pet godina.”;

                                    (c)

                                    stavak 7. zamjenjuje se sljedećim:

                                       „7.   Upravljački odbor ureda EPCO provodi ocjenu djelotvornosti i učinkovitosti aktivnosti ureda EPCO pravodobno, prije kraja svakog petogodišnjeg razdoblja navedenog u stavku 1.a. Na temelju ove ocjene, te uzimajući u obzir interese drugih središnjih banaka za obavljanje uloge domaćina ureda EPCO, Upravno vijeće odlučuje o potrebi provođenja postupka izbora nove središnje banke domaćina.”;

                        3.

                        u članku 4., stavak 3. zamjenjuje se sljedećim:

                           „3.   Ured EPCO obvezuje se svake godine dostaviti na odobrenje Upravnom vijeću, ažurirani plan nabave za zajedničke postupke nadmetanja, uključujući imena vodećih središnjih banaka. Ažurirani plan nabave koji dostavlja ured EPCO, može sadržavati naznaku područja u kojima je moguće, unutar određenih granica, ostvariti dodatne mogućnosti za zajedničku nabavu prije sljedećeg ažuriranja. Upravno vijeće donosi odluku o planu nabave i njegovom provođenju, nakon savjetovanja s Upravljačkim odborom ureda EPCO.”;

                        4.

                        članak 5. zamjenjuje se sljedećim:

                           „Članak 5.
                           Sudjelovanje drugih institucija

                              1.   Upravno vijeće može pozvati nacionalne središnje banke država članica koje još nisu usvojile euro da sudjeluju u aktivnostima ureda EPCO i zajedničkim postupcima nadmetanja pod istim uvjetima koji se primjenjuju na središnje banke Eurosustava. Pored toga, Upravno vijeće može pozvati nacionalna tijela država članica, institucije i tijela Unije ili međunarodne organizacije da sudjeluju u aktivnostima ureda EPCO i zajedničkim postupcima nadmetanja pod uvjetima koje je utvrdilo Upravno vijeće u pozivu. Svi takvi pozivi ograničeni su na zajedničku nabavu robe i usluga za ispunjavanje zajedničkih potreba središnjih banaka i subjekata kojima je poziv upućen, a uvjeti će biti slični onima koji se primjenjuju na središnje banke Eurosustava.

                              2.   Vlastite tiskare, koje su u skladu s člankom 1. točkom 2(b) Smjernice (EU) 2015/280 (ESB 2014/44) odvojene pravne osobe te ispunjavaju kumulativne uvjete utvrđene tom odredbom, mogu izravno sudjelovati u zajedničkim postupcima nadmetanja te se mogu za potrebe ovog članka smatrati dijelom središnje banke svoje države članice. Ovo sudjelovanje je ograničeno na zajedničku nabavu robe i usluga potrebnih za izvršavanje zadaća Eurosustava od strane tih vlastitih tiskara.”

            Članak 2.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Frankfurtu na Majni, 4. svibnja 2020.

                  Predsjednica ESB-a

               Christine LAGARDE

            (1)  Odluka ESB/2004/2 19. veljače 2004. o donošenju Poslovnika Europske središnje banke (SL L 80, 18.3.2004., str. 33.).

            (2)  Smjernica (EU) 2015/280 Europske središnje banke od 13. studenog 2014. o uspostavi sustava Eurosustav za izradu i nabavu novčanica (ESB/2014/44) (SL L 47, 20.2.2015., str. 29.).

            (3)  Odluka ESB/2008/17 od 17. studenoga 2008. o utvrđivanju okvira za zajedničku nabavu Eurosustava (SL 319, 29.11.2008., str. 76.).


title: Odluka Vijeća (EU) 2020/619 od 30. travnja 2020. o stajalištu koje treba zauzeti u ime Europske unije u okviru Zajedničkog odbora za provedbu osnovanog na temelju članka 18. Sporazuma o dobrovoljnom partnerstvu između Europske unije i Socijalističke Republike Vijetnama o izvršavanju zakonodavstva, upravljanju i trgovini u području šuma u pogledu donošenja poslovnika Zajedničkog odbora za provedbu

text:
                  8.5.2020

                  HR

                  Službeni list Europske unije

                  L 147/1

         ODLUKA VIJEĆA (EU) 2020/619
         od 30. travnja 2020.
         o stajalištu koje treba zauzeti u ime Europske unije u okviru Zajedničkog odbora za provedbu osnovanog na temelju članka 18. Sporazuma o dobrovoljnom partnerstvu između Europske unije i Socijalističke Republike Vijetnama o izvršavanju zakonodavstva, upravljanju i trgovini u području šuma u pogledu donošenja poslovnika Zajedničkog odbora za provedbu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 3. i članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Sporazum o dobrovoljnom partnerstvu između Europske unije i Socijalističke Republike Vijetnama o izvršavanju zakonodavstva, upravljanju i trgovini u području šuma („Sporazum”) Unija je sklopila Odlukom Vijeća (EU) 2019/854 (1) te je on stupio na snagu 1. lipnja 2019.

                     (2)

                     Zajednički odbor za provedbu osnovan na temelju članka 18. stavka 1. Sporazuma („ZOP”) treba donijeti svoj poslovnik u skladu s člankom 18. stavkom 3. Sporazuma.

                     (3)

                     Primjereno je utvrditi stajalište koje treba zauzeti u ime Unije u okviru ZOP-a jer će poslovnik ZOP-a biti obvezujući za Uniju.

                     (4)

                     Primjereno je da Unija podrži donošenje poslovnika, čime će se osigurati neometana i transparentna suradnja između Unije i Socijalističke Republike Vijetnama od samog početka u pogledu provedbe Sporazuma, a naposljetku i u pogledu provedbe sustava za izdavanje dozvola za izvršavanje zakonodavstva, upravljanje i trgovinu u području šuma,

               DONIJELO JE OVU ODLUKU:

            Članak 1.

               1.   Stajalište koje treba zauzeti u ime Unije u okviru Zajedničkog odbora za provedbu osnovanog na temelju članka 18. Sporazuma o dobrovoljnom partnerstvu između Europske unije i Socijalističke Republike Vijetnama o izvršavanju zakonodavstva, upravljanju i trgovini u području šuma jest da se podrži donošenje poslovnika ZOP-a (2).

               2.   Predstavnici Unije uz savjetovanje s državama članicama tijekom koordinacijskih sastanaka na licu mjesta mogu bez daljnje odluke Vijeća dogovoriti manje nesuštinske izmjene nacrta poslovnika s obzirom na razvoj događaja na predstojećem sastanku ZOP-a.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 30. travnja 2020.

                  Za Vijeće

                  Predsjednik

               G. GRLIĆ RADMAN

            (1)  Odluka Vijeća (EU) 2019/854 od 15. travnja 2019. o sklapanju Sporazuma o dobrovoljnom partnerstvu između Europske unije i Socijalističke Republike Vijetnama o izvršavanju zakonodavstva, upravljanju i trgovini u području šuma (SL L 147, 5.6.2019., str. 1.).

            (2)  Vidjeti dokument ST 7027/20 na http://register.consilium.europa.eu.


title: Odluka Vijeća (EU) 2020/620 od 4. svibnja 2020. o imenovanju člana i zamjenice člana Odbora regija, koje je predložila Republika Austrija

text:
                  8.5.2020

                  HR

                  Službeni list Europske unije

                  L 147/3

         ODLUKA VIJEĆA (EU) 2020/620
         od 4. svibnja 2020.
         o imenovanju člana i zamjenice člana Odbora regija, koje je predložila Republika Austrija
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir prijedlog austrijske vlade,
         budući da:

                     (1)

                     Vijeće je 10. prosinca 2019., 20. siječnja 2020., 3. veljače 2020. i 26. ožujka 2020. donijelo odluke (EU) 2019/2157 (1), (EU) 2020/102 (2), (EU) 2020/144 (3) i (EU) 2020/511 (4) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025.

                     (2)

                     Mjesto člana Odbora regija postalo je slobodno istekom mandata g. Markusa ACHLEITNERA.

                     (3)

                     Mjesto zamjenika člana postalo je slobodno istekom mandata g. Viktora SIGLA,

               DONIJELO JE OVU ODLUKU:

            Članak 1.
            Sljedeće osobe imenuju se u Odbor regija do kraja tekućeg mandata koji istječe 25. siječnja 2025.:

                        (a)

                        za člana:

                                    —

                                    G. Thomas STELZER, član regionalnog predsjedništva s izbornim mandatom: Vlada savezne zemlje Gornje Austrije;

                        (b)

                        zamjenikom člana:

                                    —

                                    g. Markus ACHLEITNER, član regionalnog izvršnog tijela s izbornim mandatom: Vlada savezne zemlje Gornje Austrije.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 4. svibnja 2020.

                  Za Vijeće

                  Predsjednik

               G. GRLIĆ RADMAN

            (1)  Odluka Vijeća (EU) 2019/2157 od 10. prosinca 2019. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 327, 17.12.2019., str. 78.).

            (2)  Odluka Vijeća (EU) 2020/102 od 20. siječnja 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 20, 24.1.2020., str. 2.).

            (3)  Odluka Vijeća (EU) 2020/144 od 3. veljače 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 32, 4.2.2020., str. 16.).

            (4)  Odluka Vijeća (EU) 2020/511 od 26. ožujka 2020. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 113, 8.4.2020., str. 18.).


title: Odluka Vijeća (ZVSP) 2020/754 od 8. lipnja 2020. o produljenju mandata voditelja savjetodavne misije Europske unije za reformu sektora civilne sigurnosti u Ukrajini (EUAM Ukraine)

text:
                  9.6.2020

                  HR

                  Službeni list Europske unije

                  LI 179/1

         ODLUKA VIJEĆA (ZVSP) 2020/754
         od 8. lipnja 2020.
         o produljenju mandata voditelja savjetodavne misije Europske unije za reformu sektora civilne sigurnosti u Ukrajini (EUAM Ukraine)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 22. srpnja 2014. donijelo Odluku 2014/486/ZVSP (1) o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine).

                     (2)

                     Vijeće je 13. svibnja 2019. donijelo Odluku (ZVSP) 2019/761 (2) o produljenju mandata misije do 31. svibnja 2021.

                     (3)

                     Politički i sigurnosni odbor donio je 4. lipnja 2019. Odluku (ZVSP) 2019/992 (3) kojom je g. Antti HARTIKAINEN imenovan voditeljem misije za razdoblje od 1. srpnja 2019. do 30. lipnja 2020.

                     (4)

                     Politički i sigurnosni odbor postigao je 14. svibnja 2020. dogovor da bi g. Antti HARTIKAINEN tu funkciju trebao nastaviti obnašati do 31. svibnja 2021.,

               DONIJELO JE OVU ODLUKU:

            Članak 1.
            Mandat g. Anttija HARTIKAINENA kao voditelja misije EUAM Ukraine produljuje se do 31. svibnja 2021.

            Članak 2.
            Ova Odluka stupa na snagu na dan donošenja.
            Primjenjuje se od 1. srpnja 2020.

            Sastavljeno u Bruxellesu 8. lipnja 2020.

                  Za Vijeće

                  Predsjednica

               A. METELKO-ZGOMBIĆ

            (1)  Odluka Vijeća 2014/486/ZVSP od 22. srpnja 2014. o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine) (SL L 217, 23.7.2014., str. 42.).

            (2)  Odluka Vijeća (ZVSP) 2019/761 od 13. svibnja 2019. o izmjeni Odluke 2014/486/ZVSP o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine) (SL L 125, 14.5.2019., str. 16.).

            (3)  Odluka Političkog i sigurnosnog odbora (ZVSP) 2019/992 od 4. lipnja 2019. o imenovanju voditelja savjetodavne misije Europske unije za reformu sektora civilne sigurnosti u Ukrajini (EUAM Ukraine) (EUAM Ukraine/1/2019) (SL L 160, 18.6.2019., str. 24.).


title: Odluka Vijeća (EU) 2020/765 od 29. svibnja 2020. o sklapanju u ime Europske unije Protokola o izmjeni Međunarodne konvencije o očuvanju atlantskih tuna

text:
                  12.6.2020

                  HR

                  Službeni list Europske unije

                  L 187/1

         ODLUKA VIJEĆA (EU) 2020/765
         od 29. svibnja 2020.
         o sklapanju u ime Europske unije Protokola o izmjeni Međunarodne konvencije o očuvanju atlantskih tuna
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 6. drugim podstavkom točkom (a) podtočkom v.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     U skladu s Odlukom Vijeća (EU) 2019/2025 (2) Protokol o izmjeni Međunarodne konvencije o očuvanju atlantskih tuna („Protokol”) potpisan je 20. studenoga 2019.

                     (2)

                     Uredbom (EU) br. 1380/2013 Europskog parlamenta i Vijeća (3) predviđeno je da Unija osigurava da su aktivnosti u ribarstvu i akvakulturi dugoročno ekološki održive i da se njima upravlja na način koji je u skladu s ciljevima postizanja gospodarskih i društvenih koristi te koristi za zapošljavanje i doprinos dostupnosti zaliha hrane. Osim toga, predviđeno je da Unija primjenjuje predostrožni pristup upravljanju ribarstvom i nastoji osigurati da iskorištavanje živih morskih bioloških resursa obnavlja i održava populacije lovljenih vrsta iznad razina koje mogu osigurati najviši održivi prinos. Nadalje, predviđeno je da Unija poduzima mjere upravljanja i očuvanja na temelju najboljih raspoloživih znanstvenih savjeta, da podržava razvoj znanstvenih spoznaja i savjetovanja te da postupno napusti praksu odbacivanja ulova i promiče ribolovne metode koje doprinose selektivnijem ribolovu, što većem izbjegavanju i smanjenju neželjenih ulova te ribolovu s malim utjecajem na morski ekosustav i ribolovne resurse. Uz to, Uredbom (EU) br. 1380/2013 izričito je predviđeno da Unija te ciljeve i načela treba primjenjivati u svojoj vanjskoj ribarstvenoj politici. Protokol je u skladu s tim ciljevima.

                     (3)

                     Kako je navedeno u Zajedničkoj komunikaciji Europske komisije i Visokog predstavnika Unije za vanjske poslove i sigurnosnu politiku naslovljenoj „Međunarodno upravljanje oceanima: plan za budućnost naših oceana”i zaključcima Vijeća o toj zajedničkoj komunikaciji, promicanje mjera za podupiranje i poboljšanje djelotvornosti regionalnih organizacija za upravljanje ribarstvom (RFMO) i, ako je to relevantno, poboljšanje njihova upravljanja središnja je značajka djelovanja Unije u tim forumima. Protokol je u potpunosti u skladu s tim ciljevima.

                     (4)

                     Protokol bi trebalo odobriti u ime Europske unije,

               DONIJELO JE OVU ODLUKU:

            Članak 1.
            Protokol o izmjeni Međunarodne konvencije o očuvanju atlantskih tuna odobrava se u ime Unije.

            Članak 2.
            Predsjednik Vijeća određuje jednu ili više osoba ovlaštenih za polaganje, u ime Unije, isprave o odobrenju predviđene u članku 13. Protokola.

            Članak 3.
            Ova Odluka stupa na snagu na dan donošenja (4).

            Sastavljeno u Bruxellesu 29. svibnja 2020.

                  Za Vijeće

                  Predsjednik

               G. GRLIĆ RADMAN

            (1)  Suglasnost dana 13. svibnja 2020.

            (2)  Odluka Vijeća (EU) 2019/2025 od 18. studenoga 2019. o potpisivanju u ime Europske unije i privremenoj primjeni Protokola o izmjeni Međunarodne konvencije o očuvanju atlantskih tuna (SL L 313, 4.12.2019., str. 1.).

            (3)  Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

            (4)  Glavno tajništvo Vijeća objavit će datum stupanja Protokola na snagu u Službenom listu Europske unije.


title: Odluka Vijeća (EU) 2020/768 od 9. lipnja 2020. o izmjeni Odluke Vijeća (EU) 2016/915 u pogledu referentnog razdoblja koje se treba upotrebljavati za mjerenje rasta emisija CO2 kako bi se uzelo u obzir posljedice pandemije bolesti COVID-19 u kontekstu CORSIA-e

text:
                  12.6.2020

                  HR

                  Službeni list Europske unije

                  L 187/10

         ODLUKA VIJEĆA (EU) 2020/768
         od 9. lipnja 2020.
         o izmjeni Odluke Vijeća (EU) 2016/915 u pogledu referentnog razdoblja koje se treba upotrebljavati za mjerenje rasta emisija CO2 kako bi se uzelo u obzir posljedice pandemije bolesti COVID-19 u kontekstu CORSIA-e
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Međunarodna organizacija civilnog zrakoplovstva (ICAO) osnovana Čikaškom konvencijom o međunarodnom civilnom zrakoplovstvu („Konvencija”) na svojoj 39. skupštini održanoj 2016. u Rezoluciji A39-3 („Rezolucija A39-3”) odlučila je da će se razviti globalna tržišno utemeljena mjera radi ograničavanja emisija stakleničkih plinova iz međunarodnog zračnog prometa na razine iz 2020. Stajalište Unije u pogledu razrade i donošenja tog mehanizma i njegovih raznih detaljnih elemenata utvrđeno je Odlukom Vijeća (EU) 2016/915 (1).

                     (2)

                     Vijeće ICAO-a na desetoj sjednici svojeg 214. zasjedanja održanoj 27. lipnja 2018. donijelo je prvo izdanje sveska IV. Priloga 16. Konvenciji: Međunarodni standardi i preporučene prakse u području zaštite okoliša – Program za neutralizaciju i smanjenje emisija ugljika za međunarodno zrakoplovstvo („CORSIA”). U skladu s Rezolucijom A39-3, koja je zamijenjena Rezolucijom A40-19 koju je Skupština ICAO-a donijela tijekom svojeg 40. zasjedanja („Rezolucija A40-19”), u tom prvom izdanju utvrđuju se među ostalim vrijednosti emisija koje se trebaju upotrebljavati za izračun faktorâ rasta (faktor rasta sektora i faktori rasta operatora zrakoplova). Te su vrijednosti utvrđene kao prosjek emisija CO2 iz međunarodnog zrakoplovstva obuhvaćenih CORSIA-om tijekom 2019. i 2020. (na razini sektora i na razini pojedinačnih operatora zrakoplova).

                     (3)

                     Pandemija bolesti COVID-19 koja je u tijeku dovest će do znatnog smanjenja emisija CO2 iz međunarodnog zrakoplovstva u 2020. Stoga će dovesti i do upotrebe znatno nižih vrijednosti emisija u okviru CORSIA-e za izračun faktorâ rasta. Osim ako se te vrijednosti izmijene, upotreba tih znatno nižih vrijednosti emisija u okviru CORSIA-e mogla bi dovesti do znatno viših zahtjeva u pogledu neutralizacije, ovisno o brzini oporavka međunarodnog zračnog prometa i razvoju emisija CO2 iz tog sektora.

                     (4)

                     Vjerojatno je, a i važno, da će Vijeće ICAO-a na svojem 220. zasjedanju od 8. do 26. lipnja 2020. donijeti odluku u pogledu izmjene vrijednosti emisija koje se upotrebljavaju za izračun faktorâ rasta u okviru CORSIA-e, točnije u odnosu na referentno razdoblje koje se treba uzeti u obzir („referentno razdoblje”).

                     (5)

                     Svaka izmjena međunarodnih standarda i preporučenih praksi u okviru CORSIA-e predstavljala bi odluku koju je donijelo tijelo osnovano na temelju sporazuma i proizvela bi pravne učinke u smislu članka 218. stavka 9. UFEU-a.

                     (6)

                     Iako su se Unija i njezine države članice dosljedno zalagale za globalni cilj smanjenja emisija stakleničkih plinova iz međunarodnog zrakoplovstva koje ne prelaze razine iz 2020., u sadašnjim okolnostima čini se da je upućivanje na 2019. kao referentno razdoblje najbliža moguća zamjenska vrijednost koja se temelji na stvarnim podacima za potrebe odražavanja dugoročnog cilja ICAO-a o ugljično neutralnom rastu od 2020., kako je utvrđeno u Rezoluciji A39-3. U tom kontekstu i radi očuvanja dostatne potpore, radi očuvanja ključnih strukturnih elemenata CORSIA-e i na temelju trenutačno dostupnih informacija, kalendarsku godinu 2019. trebalo bi prihvatiti kao referentno razdoblje.

                     (7)

                     Alternativu iznesenu u aktualnoj raspravi, a to je utvrđivanje različitih referentnih razdoblja za različite zemlje ovisno o njihovoj razini razvoja, godini pridruživanja CORSIA-i ili drugim kriterijima, ne bi trebalo poduprijeti. Njome bi se prekršilo načelo nediskriminacije, kako je navedeno u Rezoluciji A40-19 te bi se mogao ugroziti nastavak postojanja CORSIA-e u njegovu sadašnjem obliku.

                     (8)

                     Stoga bi Odluku (EU) 2016/915 trebalo izmijeniti kako bi se Uniji i njezinim državama članicama omogućilo da kalendarsku godinu 2019. prihvate kao referentno razdoblje.

                     (9)

                     Načelo redovitog preispitivanja trebalo bi se i dalje primjenjivati. U tom kontekstu trebalo bi podsjetiti da se Rezolucijom A40-19 predviđa preispitivanje CORSIA-e svake tri godine. Prvo preispitivanje treba provesti 2022. Važnost takvog preispitivanja u pogledu vrijednosti emisija koje se upotrebljavaju za izračun faktorâ rasta povećava se što je dulje potrebno da intenzitet prometa i odgovarajuće emisije u tom sektoru dosegnu razine od prije krize. U slučaju sporog oporavka sektora zrakoplovstva, tijekom „pilot-faze” CORSIA-e (2021. – 2023.) referentna vrijednost emisija iz 2019. vjerojatno ne bi dovela do zahtjeva ili bi dovela do minimalnih zahtjeva u pogledu neutralizacije. Važnost takvog preispitivanja naglašena je potrebom za osiguravanjem usklađenosti s dugoročnim željenim ciljem smanjenja emisija CO2 usklađenim s ciljevima u pogledu temperature iz Pariškog sporazuma, što Skupština ICAO-a treba razmotriti. Takvo preispitivanje može, prema potrebi, uključivati definiciju referentnog razdoblja.

                     (10)

                     U skladu s člankom 28.b stavcima 2. i 3. Direktive 2003/87/EZ Europskog parlamenta i Vijeća (2), u roku od 12 mjeseci nakon što ICAO donese relevantne instrumente i prije nego što globalna tržišno utemeljena mjera postane operativna, Komisija bi trebala podnijeti izvješće Europskom parlamentu i Vijeću u kojem bi trebala razmatrati kako se revizijom te direktive ti instrumenti mogu provesti u pravo Unije i trebala bi predstaviti prijedlog za provedbu CORSIA-e, prema potrebi, u skladu s osiguravanjem doprinosa zrakoplovstva obvezi Unije u pogledu smanjenja emisija stakleničkih plinova u cijelom gospodarstvu za 2030.,

               DONIJELO JE OVU ODLUKU:

            Članak 1.
            U Prilogu Odluci Vijeća (EU) 2016/915 iza druge alineje umeće se sljedeća alineja:

                        „—

                        kako bi se uzeo u obzir učinak pandemije bolesti COVID-19 na emisije u 2020., prihvaća da se vrijednosti emisija koje se trebaju upotrebljavati za izračun faktora rasta utvrđenih u CORSIA-i izmijene tako da se odnose na razine emisija iz 2019.,”.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 9. lipnja 2020.

                  Za Vijeće

                  Predsjednica

               A. METELKO-ZGOMBIĆ

            (1)  Odluka Vijeća (EU) 2016/915 od 30. svibnja 2016. o stajalištu koje treba zauzeti u ime Europske unije u pogledu međunarodnog instrumenta koji treba izraditi u okviru tijelâ ICAO-a s ciljem provedbe jedinstvene globalne tržišno utemeljene mjere za emisije iz međunarodnog zračnog prometa od 2020. (SL L 153, 10.6.2016., str. 32.).

            (2)  Direktiva 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Zajednice i o izmjeni Direktive Vijeća 96/61/EZ (SL L 275, 25.10.2003., str. 32.).